Oikeusministeri Antti Häkkänen (kok) ja kokoomuksen puheenjohtaja Petteri Orpo saivat jo alkukesästä 2017 vihjeen, että poliisilla on kiinnostusta oikeusministerin erityisavustajaksi juuri nimitetyn Tapani Mäkisen (kok) tekemisiin.

Suomen Kuvalehden tietojen mukaan varoitus tuli korkean tason poliitikolta.

Mäkinen nimitettiin tehtävään 16. toukokuuta 2017. Vinkki poliisin kiinnostuksesta tuli tämän jälkeen, nimityksen jo oltua esillä julkisuudessa.

Noin vuotta myöhemmin huhtikuussa 2018 Mäkinen erosi erityisavustajan tehtävästä ja kertoi syyksi keskusrikospoliisin tutkinnan, jossa häntä epäillään lahjusten ottamisesta ja virka-aseman väärinkäytöstä. Tutkinta liittyy Mäkisen toimiin Vantaan kaupunginhallituksen puheenjohtajana.

Vaikka varsinainen esitutkinta käynnistyi myöhemmin, poliisilla oli jo avustajanimityksen aikaan käynnissä Mäkiseen liittyvää selvittelyä. Selvityksen aikana poliisi kuuli ainakin vantaalaisia kuntapoliitikkoja.

Lain mukaan viranomaisen on ennen esitutkinnan aloittamista tarvittaessa tehtävä selvityksiä sen ratkaisemiseksi, onko asiassa syytä epäillä rikosta, jotta ketään ei aiheetta aseteta epäillyn asemaan.

Suomen Kuvalehti kysyi Orpolta, tuliko rikosepäily hänelle täysin yllätyksenä.

”En ole ollut tietoinen, ennen kuin kuulin esitutkinnan käynnistymisestä”, hän vastasi aluksi sähköpostilla.

Orpo palasi asiaan myöhemmin päivällä.

”Täydennän sen verran vastausta, että Tapanin aiempien juttujen perusteella häneen liittyi huhuja. Niitä minullekin kerrottiin valinnan jälkeen. Niiden todenperäisyydelle ei tullut vahvistusta. Kysyimme myös Tapanilta itseltään ja hän vakuutti ettei ole käynnissä mitään. Myös normaali turvaselvitys oli tehty.”

Mäkinen itse kertoi Suomen Kuvalehdelle, että Orpo tai Häkkänen eivät nimityksen aikaan kysyneet häneltä mahdollisesta keskusrikospoliisin kiinnostuksesta mitään.

”Ei ole kysytty”, Mäkinen sanoi.

Myös Häkkänen viittasi ”vihjeisiin ja huhuihin”.

”Mäkisen valinnan jälkeen on ollut liikkeellä joitain vihjeitä ja huhuja liittyen hänen historiaan. Mäkinen on kuitenkin vakuuttanut ennen ja jälkeen valinnan, että häneen ei liity mitään epäselvyyksiä”, Häkkänen kirjoitti sähköpostissaan.

Tieto rikostutkinnasta tuli Tapani Mäkisen mukaan hänelle vasta pääsiäisen aikaan 2018. Sen jälkeen hän irtisanoutui erityisavustajan tehtävästä.

Ministerin erityisavustajan tehtävä on määräaikainen ja irtisanomissuoja on hyvin alhainen. Lain mukaan erityisavustaja voidaan irtisanoa, jos hän menettää ministerin luottamuksen.

ANtti Häkkänen nousi ministeriksi toukokuussa 2017, kun tuolloinen perussuomalaisten ja nykyinen sinisten ministeri Jari Lindström luopui oikeusministerin salkusta.

Tapani Mäkisen tehtäväksi tuli Häkkäsen avustajana seurata muiden ministeriöiden asioita eli liikenne- ja viestintäministeriötä, ympäristöministeriön maankäyttö- ja rakennusasioita sekä maakuntauudistusta.

Nimitystä perusteltiin kuntapolitiikan asiantuntemuksella. Mäkinen oli toiminut Vantaan kaupunginhallituksen puheenjohtajana 2007–2017. Hänellä on myös toiminimi, jonka toimiala on konsultointi ”maankäytön, asumisen ja liikenteen alalla”.

Mäkinen teki kokoomuksen vuoden 2016 puheenjohtajakisassa kampanjatyötä Petteri Orpolle. Hän hankki kansanedustaja Harry Harkimon kanssa kampanjarahoitusta yrittäjiltä ja soitti Orpon tukemiseen kannustavia puheluita.

Kokoomuksen ministeriryhmän erityisavustaja Anssi Kujala valmistelee kokoomuksen avustajavalinnat yhdessä kunkin ministerin ja puheenjohtaja Orpon kanssa.

Kujalan mukaan Mäkisen valinnassa ei ollut kyse palkkiotehtävästä. Hänen mukaansa Mäkinen oli yksi monista vaihtoehdoista, kun pohdittiin, kenellä olisi sopivaa asiantuntemusta avustajan vastuualueilta.

”Nyt en muista, kuka keksi Tapanin, mutta nimi tuli esille. Tietoisena Tapaniin liittyvistä väitteistä totesimme, että hän on osaamiseltaan ja kokemukseltaan henkilö, joka tähän ruutuun soveltuisi.”

”Hän hoiti tosi hyvin erityisavustajan tehtävät”, Kujala sanoo.

”Ulosottoon liittyvä kysymys ei ole aivan harvinaista Suomessa.”

Kujala viittaa ”väitteillä” ulosottovelkoihin, joiden takia Mäkinen on ollut toistuvasti otsikoissa.

Oikeusministeri Antti Häkkäsen mukaan Mäkinen oli vakuuttanut ulosottojen jääneen historiaan.

”Sivuhuomiona mainittakoon, että ulosotossa oli vuonna 2017 noin 558 000 velallista, joten ulosottoon liittyvä kysymys ei ole aivan harvinaista Suomessa”, Häkkänen kommentoi.

Mäkiselle tuli kuitenkin ulosottomerkintöjä myös avustajapestin aikana. Tammikuussa 2018 ulosotto karhusi Mäkiseltä 94 euron pysäköintimaksua ja maaliskuussa noin 4 700 euron maksamattomia arvonlisäveroja.

Kaikki velat on maksettu pois.

Tapani Mäkisen mukaan hän teki toiminimensä kautta töitä viimeksi alkuvuonna vuonna 2016 ja alkuvuonna 2017. Toimeksiantajiensa nimiä hän ei halunnut kertoa.